Képzeljük el, hogy valahol Amerikában, kinn az utcán járva
egy japán ember odalép hozzánk, és azt kérdezi tőlünk:
"Elnézést, mi a neve ennek a háztömbnek?"
Mi pedig azt válaszoljuk: "Bocsánat, de valójában... ez az Oak utca, ez pedig az Elm utca.
Ez a 26. utca, ez pedig a 27. utca."
Erre ő: "Köszönöm. És mi a neve ennek a háztömbnek?"
Mi pedig: "A háztömböknek nincs nevük.
Nevük csak az utcáknak van; a háztömbök
csak az utcák közötti, név nélküli helyek."
Erre ő otthagy bennünket, csalódottan és kissé összezavarodva.
Most képzeljük el, hogy valahol Japánban, az utcán járva
mi szólítjuk meg a legközelebbi járókelőt:
"Elnézést, mi a neve ennek az utcának?"
Ő pedig így válaszol: "Ez a 17. háztömb, ez meg a 16."
Erre mi: "Jó, de hogy hívják ezt az utcát?"
Ő így felel: "Az utcáknak nincs nevük.
A háztömböknek van nevük.
Nézze csak a Google Maps térképet: itt a 14., 15., 16., 17., 18., 19. tömb.
Mindegyiknek saját neve van.
Az utcák csak a háztömbök közötti, név nélküli helyek.
Ekkor mi azt mondjuk: "Rendben, de akkor hogy lehet megtalálni valakinek a lakcímét?"
Ő ezt válaszolja: "Egyszerű. Ez a 8. kerület.
Itt a 17. háztömb, és ez az 1. sz. ház."
Mi azt mondjuk erre: "OK, de a környéken járva
feltűnt nekem, hogy a házszámok nem sorrendben követik egymást."
Erre ő így felel: "Dehogynem. A számozás az építés sorrendje szerint történik.
A tömb elsőként épült háza lesz az 1. számú.
A másodiknak épített ház kapja a 2. számot,
a harmadik pedig a 3.-at. Gyerekjáték!"
Szóval nagyon érdekesnek találom, hogy néha
a világ túlsó felére kell mennünk, hogy tudatosuljanak bennünk azok a
feltételezéseink, melyekről nem is tudtuk, hogy léteznek,
és észrevegyük, hogy az ellenkezőjük is igaz lehet.
Kínában például vannak olyan orvosok,
akik szerint az ő dolguk az, hogy mi egészségesek maradjunk.
Ezért minden hónapban fizetünk nekik, amikor egészségesek vagyunk,
de ha megbetegszünk, akkor nem, hiszen nem sikerült elérniük
a kitűzött célt. Akkor lesznek gazdagok, ha mi egészségesek maradunk, és nem akkor, ha betegek leszünk.
(Taps)
A zenében "egy"-nek többnyire a leütést,
a zenei ritmus kezdetét tekintjük: egy, két, há..., négy.
De a nyugat-afrikai zenében "egy" alatt
a ritmus végét értik,
hasonlóan a mondat végét jelző ponthoz.
Ez nemcsak a ritmust hallgatva figyelhető meg, hanem a számolásnál is:
Két, há..., négy, egy.
És ez a térkép is pontos.
(Nevetés)
Van egy mondás, mely szerint bármit is állítunk Indiával kapcsolatban,
annak az ellentéte is igaz.
Ezért soha ne felejtsük el, legyünk itt a TED-en vagy bárhol máshol,
hogy bármilyen briliáns ötletet is találunk ki vagy hallunk,
annak az ellentéte is igaz lehet.
Domo arigato gozaimashita. (Köszönöm szépen!)